En 22-årig terrormistænkt mand med somalisk baggrund og indrejseforbud i Storbritannien bevæger sig tilsyneladende frit rundt i Danmark, hvor han blandt andet kommer i den omdiskuterede Grimhøjmoské i Brabrand.

Det skriver BBC ifølge Aarhus Stiftstidende.

Ifølge det statslige britiske medie er den 22-årige Ahmed Halane dansk statsborger, men opvokset i Storbritannien. Her har han nu indrejseforbud, fordi han er mistænkt for at kæmpe med militante jihadister i Syrien og Somalia.

Ekstra Bladet har tidligere afsløret, at den terrormistænkte mand har haft adresse hos sin 25-årige søster, der bor i en kollegielejlighed i Ballerup. BBC skriver imidlertid torsdag, at Ahmed Halane nu bor i Aarhus.

Kilder har fortalt, at han er blevet radikaliseret efter at have lyttet til ekstremistiske prædikanter på internettet. Blandt andet skulle den 22-årige dansk-somalier være inspireret af den amerikanskfødte Al-Qaeda-leder, Anwar al-Awlaki, der blev dræbt i Syrien.

Ahmed Halanes to yngre tvillingesøstre, Zahra og Salma, er ifølge BBC også blevet brugt i propaganda-øjemed for Islamisk Stat. Pigerne, der er 17 år, er efter ankomsten til Syrien blevet gift med IS-krigere, der sidenhen er dræbt i kamp.

»Hans to søstre var inspireret af ham,« siger en kilde tæt på Halane-familien til BBC, der har opsporet Ahmed Halane i Aarhus, hvor han har besøgt Grimhøjmoskéen i Brabrand. Her er han blevet set hænge ud med en række tidligere jihad-krigere, der er hjemvendt fra Syrien.

»Det er bare de sidste måske 20 dage, at han har deltaget i moskeen,« siger moskéens formand, Oussama el-Saadi.

Grimhøjmoskéen er gentagne gange blevet beskyldt for at fremme ekstremisme og radikalisere sine unge medlemmer, hvoraf flere er rejst til Syrien.

Til BBC siger Oussama el-Saadi:

»Vi giver et meget klart budskab til vore folk her i moskéen, at vi er en del af dette land. Vi accepterer ikke, at nogen vil ødelægge det samfund, vi lever i.«

Direkte adspurgt siger borgmester Jacob Bundsgaard (S) til det britiske medie:

»Nogle af disse mennesker har åbenbart begået forbrydelser, men hvis vi ikke kan bevise det, kan vi ikke sende dem i fængsel.«